ORDE do 12 de xuño de 2009 pola que se convocan, para o ano 2009, as primas para o abandono de viñedo.
CONSELLERÍA DO MEDIO RURAL — III. OUTRAS DISPOSICIÓNS — 19/06/2009

O Regulamento (CE) 479/2008, do Consello, do 29 de abril, polo que se establece a organización común do mercado vitivinícola implanta, no capítulo III do título V un réxime de primas para os produtores polo arrinque voluntario dos seus viñedos que se aplicará desde a campaña vitivinícola 2008/2009 ata a 2010/2011, ambas inclusive. A nivel estatal, o Real decreto 1244/2008, do 18 de xullo, polo que se regula o potencial de produción vitícola, desenvolve no capítulo IV o procedemento para a aplicación deste réxime de primas ao abandono definitivo de viñedo.
Pola súa banda, a Orde do 11 de agosto de 2008, da Consellería do Medio Rural (DOG número 168, do 1 de setembro), establece na sección primeira, as bases reguladores das primas para o abandono de viñedo en Galicia. Co propósito de preservar o noso potencial vitivinícola, determina que non aplicará este réxime a aquelas superficies de viñedo plantadas con variedades de uva que outorgan calidade aos viños obtidos a partir delas. Previstas estas bases reguladoras con vixencia indefinida, cómpre realizar a convocatoria correspondente a este ano 2009.
En consecuencia, de conformidade co artigo 30.I.3 do Estatuto de autonomía de Galicia e no uso das facultades que me confire a Lei 9/2007, do 13 de xuño, de subvencións de Galicia,
DISPOÑO:
Artigo 1º.-Obxecto.
O obxecto desta orde é establecer a convocatoria para o ano 2009, en concorrencia competitiva, das primas para o arrinque definitivo de viñedo na campaña vitivinícola 2009/2010, ao abeiro da orde da Consellería do Medio Rural do 11 de agosto de 2008 (DOG número 168, do 1 de setembro), pola que se establecen as bases reguladoras das primas para o réxime de abandono de viñedo.
Artigo 2º.-Condicións e finalidade.
1. Para poder acceder a estas primas, deberanse cumprir os requisitos establecidos na Orde do 11 de agosto de 2008, da Consellería do Medio Rural (DOG número 168, do 1 de setembro) pola que se determinan as condicións de concesión das primas para o abandono de viñedo.
2. Estas primas teñen por finalidade acadar o equilibrio entre a oferta e a demanda na procura dun sector vitivinícola competitivo e de calidade.
Artigo 3º.-Prazo e presentación das solicitudes.
1. As solicitudes presentaranse entre o 1 e o 31 de xullo de 2009, nos rexistros dos órganos dependentes da Consellería do Medio Rural, ou nos demais lugares e formas previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
2. As solicitudes, documentación e procedemento de xestión serán os establecidos con carácter xeral na Orde do 11 de agosto de 2008, da Consellería do Medio Rural, pola que se regulan as primas para o abandono de viñedo en Galicia.
3. A presentación da solicitude polo interesado comportará a autorización á Dirección Xeral de Produción Agropecuaria para recabar as certificacións que deban emitir a Axencia Estatal da Administración Tributaria, a Tesouraría Xeral da Seguridade Social e a Consellería de Facenda da Xunta de Galicia.
Non obstante quedan exentos de xustificar o cumprimento das obrigas ás que se refire o artigo 20.3º da Lei 9/2007, do 13 de xuño, de subvencións de Galicia, os beneficiarios das primas especificadas no artigo 48.Un i) da Lei 16/2008, do 23 de decembro, de orzamentos xerais da Comunidade Autónoma de Galicia para o ano 2009.
Artigo 4º.-Superficies exentas da aplicación do réxime de abandono na campaña 2009/2010.
As zonas excluídas da aplicación do réxime de arrinque de viñedo consonte os puntos primeiro e segundo do artigo 6 da Orde do 11 de agosto de 2008, da Consellería do Medio Rural son, para a campaña vitícola 2009/2010, as que se recollen no anexo.
Artigo 5º.-Prazo de execución.
Consonte o establecido no artigo 11.3º da Orde do 11 de agosto de 2008, da Consellería do Medio Rural, a data límite para realizar o arrinque de viñedo naquelas superficies para as que se concederan as primas é o 1 de abril de 2010.
Artigo 6º.-Financiamento.
1. As primas que deriven da aplicación desta orde proceden do Fondo Europeo Agrario de Garantía (Feaga) e estarán financiadas con cargo á seguinte aplicación orzamentaria dos orzamentos xerais da Comunidade Autónoma de Galicia para o ano 2009, 11.03.713-C.772.1, dotada para esta finalidade con 50.000 euros.
2. Esta dotación poderá verse incrementadas con outros remanentes orzamentarios, sen prexuízo de posteriores variacións producidas como consecuencia de modificacións orzamentarias. O incremento de crédito queda condicionado á declaración de dispoñibilidade do crédito e, se for o caso, logo de aprobación da modificación orzamentaria que proceda.
Disposicións adicionais
Primeira.-En todas aquelas cuestións non previstas nesta orde, será de aplicación o disposto nos regulamentos (CE) 479/2008 do Consello, do 29 de abril e 555/2008, da Comisión, do 27 de xuño, no Real decreto 1244/2008, do 18 de xullo, na Lei 9/2007, do 13 de xuño, de subvencións de Galicia e na orde da Consellería do Medio Rural do 11 de agosto de 2008.
Disposicións derradeiras
Primeira.-Facúltase o director xeral de Produción Agropecuaria para ditar as instrucións que considere oportunas para a execución desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 12 de xuño de 2009.
Samuel Jesús Juárez Casado
Conselleiro do Medio Rural
Ver referencia pdf "11900D014P056.PDF"